b'\n_START_ARTICLE_\nT\xc3\xb8yenparken\n_START_SECTION_\nPlassering\n_START_PARAGRAPH_\nT\xc3\xb8yenparken avgrenses av Gj\xc3\xb8vikbanen i \xc3\xb8st, \xc3\x98kernveien i \xc3\xb8st og syd, Finnmarkgata og boligblokker i vest, og Ola Narr og boliger ved Grenseveien i nord._NEWLINE_Parken ligger i skr\xc3\xa5ningen vest for h\xc3\xb8ydedraget fra Ola Narr til Kampen park (mellom 80 og 90 meter over havet), og terrenget skaper flott utsikt mot sentrum og fjorden. H\xc3\xb8ydedraget og \xc3\xb8vre del av parken kan sees fra mange steder i indre by. Mot \xc3\xb8st er parken noks\xc3\xa5 flat med store plener. I sydenden ligger Caltexl\xc3\xb8kka ballbaner. Midt i parken ligger l\xc3\xb8kka Bellevue, i dag barnehage, og T\xc3\xb8yenbadet med store utend\xc3\xb8rs basseng og vannsklie. _NEWLINE_Via en liten strekning av Ensj\xc3\xb8veien i syd\xc3\xb8stenden av parken starter en turvei til Valle Hovin og \xc3\x98kern og videre i flere retninger.\n_START_SECTION_\nHistorie\n_START_PARAGRAPH_\nT\xc3\xb8yenparken ligger p\xc3\xa5 et omr\xc3\xa5de som h\xc3\xb8rer til T\xc3\xb8yen hovedg\xc3\xa5rd som var g\xc3\xa5rd i middelalderen. Omr\xc3\xa5det ble solgt til staten i 1812 for \xc3\xa5 bli universitetsomr\xc3\xa5de. I 1820-\xc3\xa5rene ble det utparsellert tomter til l\xc3\xb8kker til professorer, av disse er bare Bellevue intakt. _NEWLINE_Universitetet og kommunen ved parkutvalget sonderte i 1920-\xc3\xa5rene mulighetene for \xc3\xa5 skape en \xc3\xb8stkantens folkepark p\xc3\xa5 omr\xc3\xa5det, med idrettsanlegg mellom T\xc3\xb8yen hovedg\xc3\xa5rd og Bellevue. Anlegget av Finnmarkgata reduserte disse mulighetene, og Valle Hovin overtok i l\xc3\xb8pet av 1930-\xc3\xa5rene den rollen T\xc3\xb8yenomr\xc3\xa5det var tiltenkt. _NEWLINE_I 1940-\xc3\xa5rene ble det bygget boliger i nordre del av omr\xc3\xa5det. Gjennom 1950-\xc3\xa5rene ble parken opparbeidet som kommunal park. I 1955 overdro staten de nordlige omr\xc3\xa5dene til kommunen p\xc3\xa5 betingelse av at det meste ble opparbeidet som park. I budsjettet for 1959 ble det bevilget midler til fullf\xc3\xb8relse. _NEWLINE_Som del av Handlingsprogrammet Oslo indre \xc3\xb8st ble deler av parken rustet opp. Blant annet ble Caltexl\xc3\xb8kka (navn etter tidligere bensinstasjon) i rustet opp i 1999-2000 og fikk kunstgressbane i 2004. _NEWLINE_P\xc3\xa5 2000-tallet er T\xc3\xb8yenparken, Botanisk hage og Kampen park omtalt i kommunale dokumenter som T\xc3\xb8yen kulturpark._NEWLINE_I 2006 var T\xc3\xb8yenparken p\xc3\xa5tenkt som arena for sprintlangrenn for vinter-OL 2014, som Oslo s\xc3\xb8kte om \xc3\xa5 f\xc3\xa5.'